Bilməzsən (Şair Məmmədhüseyn)
Elə mətahların xiridarı mənəm,
Sərf olsa hesaba çata bilməzsən.
Yük bağlasan bu cahanı gəzərəm,
Şahlar oylağından ötə bilməzsən.

Yoxladım elmini, bildim anlağın,
Ərəb-fars deyərəm tutmaz caynağın.
Sən çərçisən, get sat iynə-sancağın,
Elə bazarlara çata bilməzsən.

Çoxdu bu dünyada aşığın sanı,
Arif olan sözdən bir mətləb qanı.
Məmmədhüseyn tapar sərraf olanı,
Sən dürü mərcandan seçə bilməzsən.
XIX əsrin qoşmaları